2. 2 ลักษณะการประกอบธุรกิจ

(1) ประวัติความเป็นมา การเปลี่ยนแปลงและพัฒนาการที่สำคัญ

-   พ.ศ. 2505 ห้างหุ้นส่วนจำกัด ซิโน-ไทย เอ็นจีเนียริ่ง แอนด์ คอนสตรัคชั่น
    ได้จดทะเบียนจัดตั้งขึ้นด้วยทุนจดทะเบียน 500,000 บาท
    เพื่อดำเนินธุรกิจประกอบและแปรสภาพโครงสร้างเหล็กที่ใช้เทคนิคการเชื่อมและการดัดแปลงขั้นพื้นฐาน

-   พ.ศ. 2510 จดทะเบียนเป็นบริษัทจำกัด โดยใช้ชื่อว่า บริษัท ซิโน-ไทย เอ็นจีเนียริ่ง แอนด์
    คอนสตรัคชั่น จำกัด และได้ขยายธุรกิจจากงานโครงสร้างเหล็กสู่งานถังบรรจุภัณฑ์ปิโตรเลียม,
    ถังน้ำมันขนาดใหญ่, งานก่อสร้างโรงงานอุตสาหกรรม,
    งานเครื่องกลและงานติดตั้งเครื่องจักร

-   พ.ศ. 2535 บริษัทฯ ได้เข้าจดทะเบียนในตลาดหลักทรัพย์แห่งประเทศไทย
    และแปรสภาพเป็นบริษัทมหาชนในปี 2536 ด้วยทุนจดทะเบียน 300 ล้านบาท

-   พ.ศ. 2541 บริษัทฯ
    เข้าสู่กระบวนการปรับโครงสร้างหนี้เนื่องจากได้รับผลกระทบจากการเปลี่ยนแปลงระบบอัตราแลกเปลี่ยนเป็นแบบลอยตัว
    ต่อมาเมื่อวันที่ 4 กันยายน 2543 บริษัทฯ ได้ดำเนินงานตามแผนฟื้นฟูกิจการและเมื่อวันที่ 15
    ธันวาคม 2543 ศาลได้มีคำสั่งยกเลิกการฟื้นฟูกิจการ บริษัทฯได้ทำการเพิ่มทุนจดทะเบียนเป็น
    850 ล้านบาท เพื่อรองรับการแปลงหนี้เป็นทุนและเพื่อนำเงินสดมาชำระหนี้ตามแผนฟื้นฟูกิจการ

-   พ.ศ. 2542 เริ่มดำเนินการวางระบบ Oracle
    ในการควบคุมค่าใช้จ่ายในระบบการจัดซื้อและบัญชีการเงินเพื่อเพิ่มประสิทธิภาพในการทำงาน

-   พ.ศ. 2545 บริษัทได้ขยายงานก่อสร้างไปยังต่างประเทศ โดยบริษัทได้รับงานก่อสร้าง
    ในประเทศมัลดีฟส์ ซึ่งเป็นโครงการก่อสร้างอาคารบนเกาะ Hulhumale
    ซึ่งเป็นโครงการของ Hulhumale Development Unit สาธารณรัฐมัลดีฟส์ มูลค่างาน
    560,000,000 บาท (13,324,596.29 เหรียญสหรัฐ)

-   พ.ศ. 2546 บริษัทฯได้รับการรับรองมาตรฐานคุณภาพ ISO 9001 Version 2000
    ในงานประกอบและติดตั้งท่ออุตสาหกรรม (Piping) และงานโครงสร้างเหล็ก (Steel
    Structure)

การเปลี่ยนแปลงและพัฒนาการที่สำคัญในปี 2547

-   27 เมษายน ที่ประชุมใหญ่สามัญผู้ถือหุ้น ครั้งที่ 10/2547
    อนุมัติการจัดสรรเงินกำไรและการประกาศจ่ายเงิน ปันผลประจำปี 2546 จำนวนหุ้นละ 0.30
    บาท (สามสิบสตางค์) ในวันที่ 26 พฤษภาคม 2547

-   เมษายน ชนะประมูลงานก่อสร้างอาคารสำนักงานพร้อมสิ่งอำนวยความสะดวก ชุดที่ 1
    ในเขตปลอดภาษีศุลกากร ท่าอากาศยานสุวรรณภูมิ มูลค่าโครงการ 1,520 ล้านบาท

-   พฤษภาคม บริษัท ได้รับการจัดอันดับเครดิตองค์กรจาก บริษัท ทริสเรทติ้ง จำกัด ที่ระดับ
    BBB+

-   3 มิถุนายน คณะกรรมการบริหารของบริษัทฯ มีมติให้ขายหุ้นบริษัท ออโตเครป แอเรทเต็ด
    คอนกรีตโปรดัก จำกัด ซึ่งบริษัทฯ ได้ลงทุนในเดือนกุมภาพันธ์ 2547 ให้แก่ บริษัท
    คอนกรีตชลบุรี จำกัด (มหาชน) จำนวน 6,649,996 หุ้น มูลค่าที่ตราไว้หุ้นละ 10 บาท
    เรียกชำระแล้วหุ้นละ 5.80 บาท เป็นเงินจำนวน 38.57 ล้านบาท
    โดยไม่มีกำไรขาดทุนจากการขาย

-   30 มิถุนายน คุณอนุทิน ชาญวีรกูลได้ลาออกจากการเป็นกรรมการและกรรมการผู้จัดการ โดย

คุณวัลลภ รุ่งกิจวรเสถียร ดำรงตำแหน่งรักษาการกรรมการผู้จัดการ

-   กรกฎาคม บริษัท เอช ที อาร์ จำกัด ซึ่งเป็นบริษัทย่อย ได้ร่วมลงทุนกับบริษัท พี.พี. คอรัล
    รีสอร์ท จำกัด ซึ่งดำเนินธุรกิจโรงแรมและรีสอร์ท โดยซื้อหุ้นเพิ่มทุน 680,000 หุ้น
    มูลค่าหุ้นละ 100 บาท รวมมูลค่าเงินลงทุน 68 ล้านบาท รวมกับหุ้นที่ถืออยู่เดิมจำนวน 1,000
    หุ้น รวมถือหุ้นทั้งสิ้น 681,000 หุ้น คิดเป็นร้อยละ 46.01 ของทุนจดทะเบียนของ บริษัท
    พี.พี. คอรัล รีสอร์ท จำกัด

-   สิงหาคม ที่ประชุมวิสามัญผู้ถือหุ้นของบริษัทฯ ครั้งที่ 1/2547 เมื่อวันที่ 16 สิงหาคม 2547
    ได้มีมติให้เพิ่มทุนจดทะเบียนของบริษัทฯ จำนวน 170,250,000 บาท
    จากทุนจดทะเบียนเดิมในปัจจุบัน 1,020,000,000 บาท เป็นทุนจดทะเบียนใหม่
    1,190,250,000 บาท โดยออกหุ้นสามัญใหม่ จำนวน 170,250,000 มูลค่าที่ตราไว้หุ้นละ 1
    บาท

-   ธันวาคม ที่ประชุมคณะกรรมการบริษัท ครั้งที่ 5/2547 เมื่อวันที่ 8 ธันวาคม 2547
    ได้มีมติอนุมัติแต่งตั้งให้ คุณวัลลภ รุ่งกิจวรเสถียร ดำรงตำแหน่ง กรรมการผู้จัดการ
    โดยมีผลตั้งแต่วันที่ 8 ธันวาคม 2547

(2) ภาพรวมการประกอบธุรกิจของบริษัทฯ บริษัทย่อย บริษัทร่วม

บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน)

บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน)

บริษัทฯ ดำเนินธุรกิจรับเหมาก่อสร้างทั่วไป ทั้งงานก่อสร้างภาครัฐและงานก่อสร้างภาคเอกชน
รูปแบบการดำเนินงานจะมีทั้งการได้รับการว่าจ้างโดยตรงจากเจ้าของงาน (Main
Contractor), การรับงานช่วงจากผู้รับเหมาอื่น (Sub-Contractor)
และในรูปของกิจการร่วมค้า (Joint Venture)
การรับงานจากผู้ว่าจ้างโดยจะมีทั้งวิธีการประกวดราคาและรับเชิญไปเจรจาต่อรอง
ทั้งนี้ลักษณะงานก่อสร้างของบริษัทฯ สามารถแบ่งออกเป็น 2 ประเภทหลัก ดังนี้

  1. งานโยธา ได้แก่ งานก่อสร้างด้านสาธารณูปโภคและคมนาคม เช่น
  งานก่อสร้างระบบขนส่งทางรถไฟ งานก่อสร้างถนน งานทางในระดับดินและทางยกระดับ
  สะพานข้ามทางแยก สะพานข้ามแม่น้ำ ท่าเทียบเรือ ระบบประปา งานวางสายเคเบิ้ลใต้ดิน
  งานก่อสร้างด้านอาคาร เช่น อาคารสำนักงาน อาคารโรงงาน โรงพยาบาล หอประชุม
  งานก่อสร้างด้านสิ่งแวดล้อม เช่น เขื่อน คลองส่งน้ำ ระบบบำบัดน้ำเสีย ระบบกำจัดขยะ เป็นต้น

  2. งานเครื่องกล ได้แก่ งานติดตั้งเครื่องจักรอุปกรณ์ต่างๆ ในโรงงานอุตสาหกรรม
  โรงงานปิโตรเคมีและโรงไฟฟ้า เช่น การเดินท่อก๊าซ ท่อส่งน้ำมันขนาดใหญ่
  ระบบงานท่อในโรงงาน งานวางท่อประปาส่งน้ำ งานก่อสร้างโครงสร้างเหล็กขนาดใหญ่ เป็นต้น

[]โครงสร้างการถือหุ้นของกลุ่มบริษัทฯ ณ วันที่ 31 ธันวาคม 2547 

หมายเหตุ: * ผู้ถือหุ้นส่วนที่เหลือเป็นบุคคลรายย่อยที่มิได้เป็นบุคคลเกี่ยวข้องกัน

บริษัทย่อยและบริษัทร่วม

บริษัทย่อย

บริษัท เอช ที อาร์ จำกัด

บริษัท เอช ที อาร์ จำกัด ประกอบธุรกิจพัฒนาอสังหาริมทรัพย์ มีธุรกิจหลักคือการให้เช่าห้องชุดสำนักงานอาคารซิโน-ไทย ทาวเวอร์ การให้บริการต่างๆ เช่น การรับฝากเอกสาร และจัดสิ่งอำนวยความสะดวกต่างๆ แก่ผู้เช่า เช่น อาคารจอดรถ สถานที่ออกกำลังกาย เป็นต้น นอกจากนี้ บริษัท เอช ที อาร์ จำกัด ยังมีกรรมสิทธิ์ในที่ดินรอการพัฒนาอีกหลายแห่ง ที่พร้อมจะดำเนินธุรกิจต่อไป

บริษัทร่วม

บริษัท ดีเคเค ซิโน-ไทย เอ็นจีเนียริ่ง จำกัด

บริษัทร่วมทุนระหว่างบริษัท เดงกิ โคเงียว จำกัด ประเทศญี่ปุ่นและบริษัทฯ
เพื่อประกอบธุรกิจผลิตเสาสื่อสารโทรคมนาคมแบบครบวงจร
โดยการนำเทคโนโลยีทางด้านวิศวกรรมในการผลิตและการก่อสร้างเสาสื่อสารและโทรคมนาคมที่ได้รับการถ่ายทอดเทคโนโลยีมาจาก
บริษัท เดงกิ โคเงียว จำกัด
มาร่วมกับความชำนาญในงานก่อสร้างและความพร้อมของบุคลากรของบริษัท ทำให้บริษัทดีเคเค
ซิโน-ไทยสามารถให้บริการแก่ลูกค้าได้เป็นอย่างดี ธุรกิจหลักของบริษัท ดีเคเค ซิโน-ไทย
เอ็นจีเนียริ่ง จำกัด คือการออกแบบฐานรากและโครงสร้างของเสาสื่อสารและโทรคมนาคม
การผลิตโครงสร้างเหล็กสื่อสารและโทรคมนาคม การก่อสร้างและติดตั้งเสาสื่อสารและโทรคมนาคม
งานโยธา การซ่อมแซมและบำรุงรักษาเสาสื่อสารและโทรคมนาคม
และการตรวจสอบปรับปรุงและเสริมความแข็งแรงของเสาสื่อสารและโทรคมนาคม

กิจการร่วมค้า

ดำเนินงานก่อสร้างในโครงการต่างๆ ประกอบด้วยกิจการร่วมค้า ดังต่อไปนี้

กิจการร่วมค้า ที เอ็น เอ็น เอส เป็นการร่วมทุนระหว่างบริษัทฯ Taisei Corporation Nishimatsu Construction Co., Ltd. และ NKK Corporation เพื่อดำเนินโครงการ ก่อสร้างสะพานข้ามแม่น้ำเจ้าพระยา บริเวณถนนพระราม 3 (ถนนปู่เจ้าสมิงพราย ข้ามไปบางกะเจ้า)

กิจการร่วมค้า ไทเซ-ซิโน-ไทย เป็นการร่วมทุนระหว่างบริษัทฯ และ Taisei Corporation เพื่อดำเนินโครงการก่อสร้างสะพานปากเกร็ดและถนนเชื่อมต่อ (สัญญาเลขที่ 1 : เส้นทางตะวันออก – ตะวันตก)

นโยบายแก่บริษัทย่อยหรือบริษัทร่วม

บริษัทฯ บริษัทย่อย และบริษัทร่วมมีกรรมการร่วมกันบางท่าน ซึ่งเป็นกรรมการที่บริษัทฯ
ส่งไปตามสัดส่วนการถือหุ้นของบริษัทฯ ในบริษัทย่อยและบริษัทร่วม
(โปรดดูรายละเอียดในเอกสารแนบ 2)
การบริหารงานและการกำหนดนโยบายของบริษัทย่อยและบริษัทร่วมจะถูกกำหนดโดยคณะกรรมการและผู้บริหารของบริษัทย่อยหรือบริษัทร่วมนั้นๆ

นโยบายในกิจการร่วมค้า

ในการเข้าร่วมโครงการในรูปแบบกิจการร่วมค้า บริษัทฯ
จะร่วมกำหนดนโยบายการบริหารงานเพื่อความสำเร็จในงานตามที่ระบุในแต่ละสัญญา
และก่อให้เกิดผลประโยชน์ที่เป็นธรรมแก่ผู้ร่วมทุนทุกราย
ทั้งนี้อำนาจในการกำหนดนโยบายกิจการร่วมค้า
การแบ่งผลกำไรขาดทุนจะขึ้นอยู่กับสัดส่วนในการลงทุนของแต่ละฝ่ายในกิจการร่วมค้านั้นๆ

บริษัทฯ ไม่มีข้อกำหนดหรือข้อจำกัดใดๆ ในสัดส่วนการลงทุนและการรับเหมาช่วงจากกิจการร่วมค้า
แต่จะทำการพิจารณาข้อเสนอและความน่าสนใจของแต่ละโครงการเป็นคราวๆไป

ในกิจการร่วมค้า บริษัทฯ จะได้รับสิทธิในการรับเลือกก่อน (First Right of Refusal)
ในการที่จะเป็นผู้รับเหมาช่วงในส่วนของงานโยธา ซึ่งเป็นงานที่บริษัทฯ
มีความชำนาญและมีความสามารถในการแข่งขันสูง
ทำให้บริษัทได้รับงานในส่วนนี้จากงานของกิจการร่วมค้าเสมอมา

(3) โครงสร้างรายได้

สายผลิตภัณฑ์

โครงสร้างรายได้จากการก่อสร้างของบริษัทฯ แบ่งตามสายผลิตภัณฑ์

[TABLE]

ในปี 2547 บริษัทฯ มีรายได้จากงานก่อสร้างด้านอาคารคิดเป็นร้อยละ 30.19
งานก่อสร้างด้านพลังงานคิดเป็นร้อยละ 4.03 งานก่อสร้างด้านสิ่งแวดล้อมคิดเป็นร้อยละ 18.76
งานก่อสร้างด้านอุตสาหกรรมคิดเป็นร้อยละ 21.89
และงานก่อสร้างด้านสาธารณูปโภคคิดเป็นร้อยละ 25.13

 (4) เป้าหมายการดำเนินธุรกิจ

บริษัทฯ จะมุ่งเน้นให้การดำเนินธุรกิจของบริษัทฯให้มีการเจริญเติบโตอย่างมั่นคงและต่อเนื่อง
ให้ความสำคัญต่อการเพิ่มส่วนของผู้ถือหุ้น การดำรงฐานะการเงินของบริษัทฯ
ให้มีความแข็งแกร่งอยู่เสมอ โดยการปฏิบัติงานที่ยึดหลักบรรษัทภิบาล
พร้อมกับการเสริมสร้างศักยภาพในการแข่งขัน
และมุ่งเน้นด้านความปลอดภัยในการทำงานเพื่อไม่ให้เกิดความสูญเสียทั้งต่อชีวิต
ทรัพย์สินและเวลาการทำงาน